Predkladacia správa 

V júni 2002 vláda Slovenskej republiky schválila materiál „Návrh postupu koordinácie rozhodovacích procesov v štátnej správe v záležitostiach Európskej únie po podpísaní Prístupovej zmluvy SR-EÚ“, ktorý vymedzil základné princípy koordinácie vnútorných rozhodovacích procesov vo vzťahu k rozhodovaciemu procesu v Európskej únii. Vláda zároveň zaviazala svojím uznesením č. 681 z roku 2002 všetky ministerstvá a ostatné ústredné orgány štátnej správy do 30. júna 2003 vytvoriť podmienky pre zabezpečenie koordinácie rozhodovacieho procesu v záležitostiach Európskej únie na ústredných orgánoch štátnej správy Slovenskej republiky. 

Vláda Slovenskej republiky na svojom zasadnutí dňa 5. júna 2003 schválila „Návrh Vzorového štatútu rezortných koordinačných skupín a Vzorového štatútu Komisie pre záležitosti Európskej únie“. V uznesení č. 431 z tohto rokovania vláda uložila ministrom a vedúcim ústredných orgánov štátnej správy postupovať v súlade so schválenými štatútmi.
 
Uznesením vlády č. 1120 zo dňa 24. novembra 2004 bol schválený „Návrh činnosti vlády SR pri zabezpečovaní mechanizmu spolupráce medzi Národnou radou SR a vládou SR pri tvorbe stanovísk k legislatívnym návrhom Európskej komisie v podmienkach SR“. V bode C.6 tohto uznesenia bola ministrovi zahraničných vecí uložená úloha „aktualizovať štatút komisií pre záležitosti EÚ 1 a 2 tak, aby bol v súlade s vyššie uvedeným mechanizmom a predložiť ho na rokovanie vlády“ v termíne do 31. decembra 2004. Minister zahraničných vecí listom zo dňa 22. decembra 2004 požiadal predsedu vlády o odklad termínu splnenia úlohy do 30. mája 2005. V súlade s tým je predložený materiál „Nové znenie Štatútu Komisie pre záležitosti Európskej únie“. 
 
Návrh nemá priamy finančný, ekonomický, environmentálny vplyv, vplyv na zamestnanosť a vplyv na podnikateľské prostredie. 

Materiál prešiel medzirezortným pripomienkovým konaním.